長江問對篇
作者：章公權
朝代：宋

paragraphs: 問長江，以汝衛南邦，北人遥想心已降。
方今大勢全倚汝，不知汝亦許不許。
國人皆悠悠，我心良獨憂。
長城已坦道，黄河已安流。
淮邊日夜風颼颼，汝今孤矣非昔比。
問汝若何真可倚。
長江對，壯爾南邦以吾在。
今來古往只東流，人世興亡自更改。
句踐臨齊晉，劉裕入長安，項王北渡黄河西破關。
北方或可取，吾不爲君阻。
赤壁中流曾喪兵，廣陵望見波濤驚，瓜步欲渡說虛聲。
南方長可守，吾獨爲君有。
吾之勢何但抵長城，長城今已平。
吾之力可以當百萬，百萬昔嘗散。
吾能限南北，不能輸事力。
吾能鼓風濤，不能用英豪。
君不見吳之末，陳之季，豈必斯時吾獨異。
朝無政事國無人，烏有長江專可倚。
辱君有問答君知，正恐知之亦忽之。
煩君奉此獻之國，索裘勿俟大寒時。